Коми Республикаса Юралысь Вячеслав Гайзер участвуйтiс Ухтаын челядьлы ворсан парк восьтöмын.

Вячеслав Гайзер пасйис, мый «Восьса сьöлöмъяс» челядьлы отсöг сетан фондлысь проект пöртны олöмö вöлi эськö сьöкыд, эз кö отсав «Единöй Россия», кодi чукöртiс сьöмсö челядьлы ворсан парк кыпöдöм вылö, да эз кö водзмöстчы меставывса власьт, кодi эз повзьы участвуйтны конкурсын.

Россияса 6 кар пиысь Ухталысь проектсö бöрйисны конкурс серти, мый нуöдiс 2010 вося рака тöлысьын «Восьса сьöлöмъяс» челядьлы отсöг сетан фонд. Фондсö котыртiс Наталья Водянова. Конкурслöн медшöр условиеясысь öтиöн лоö сiйö, мый аслыныс колö вöчны Фондöн сетöм парклысь монтаж.

Плöщадкасö вöчöм, потшöсалöм, югзьöдöм да асфальтируйтöм кузя, охраналы здание лöсьöдöм, брусчатка тэчöм кузя став рöскодсö босьтiс ас вылас «Единöй Россия». Став стрöитчан да монтажнöй удж вылö сьöмсö арталöма 4 300 000 шайт.

Вячеслав Гайзер сiдзжö пасйис, мый «Единöй Россия» эз нин медводдзаысь участвуйт керка йöръяс мичмöдöмын. Сiйö пасйис, мый ютырлöн «Керкайöрса плöщадкаяс» проект серти таво регионö воас 14 комплект. Татшöм öти плöщадкасö лöддза-номъя тöлысь 17 лунö сувтöдiсны нин Мылдiн районын.

Кыпыд церемония дырйи челядьлы ворсан парк восьтöмын сiдзжö участвуйтiсны Коми Республикалöн Каналан Сöветса депутат Виталий Габуев да «Ухта» кар кытшлöн администрацияса юрнуöдысь Олег Казарцев.

\*\*\* «Керкайöрса плöщадкаяс» проектсö пöртö олöмö «Единая Россия» ютырлöн дiнму юкöн, сэнi тшöтш участвуйтö Коми Республикасянь РФ Государственнöй Думаса депутат Евгений Самойлов. Проектöн артавсьö кыпöдны республикаса каръясын да районъясын челядьлы керкагöгöрса 15 плöщадка.

«Восьса сьöлöмъяс» челядьлы отсöг сетан фондöн нуöдöм конкурс серти Ухтаын челядьлы ворсан паркын сувтöдöма: 6 арöссянь 12 арöсöдз челядьлы плöщадка; вермытöм челядьлы плöщадка; 6 арöсöдз посни челядьлы плöщадка; спорт зона; роллеръяслы плöщадка (скейт-парк); шойччан зонаяс. Ставнас оборудованиеыс сувтiс 4 286 336 шайт.